钦定古今图书集成/明伦汇编/官常典/第087卷 > 陇西恭王博乂
## 钦定古今图书集成/明伦汇编/官常典/第087卷 > 陇西恭王博乂

按《唐书宗室传》，世祖四子，长曰澄，次湛，次洪，次高祖
神尧皇帝。梁王澄早薨，无嗣，武德初，与二王同追封
蜀王。湛生子博乂、奉慈。按本传：陇西恭王博乂，武
德初与奉慈例王。高宗时，擢累礼部尚书、特进。骄侈
不循法度。伎妾数百，曳罗纨，甘粱肉，放于声乐以自
娱。其弟奉慈亦荒纵，皆为帝所鄙。尝曰：“吾仇人，有善
且用之，况亲戚乎！王等昵小人，专为不轨，先王坟典
不闻学，何以为善哉？”各赐市书绢二百匹，以愧切之，
然不自克也。薨，赠开府仪同三司、荆州都督。